text: Təbii ki, bütün bu strukturların yaradılması və görülən işlər SSRİ-də gedən ümumi proseslərlə bağlı olmuşdu və onların bir hissəsi idi. O dövrün qaz təsərrüfatı sahəsinə rəhbərlik edən adamların xidmətləri ondan ibarət idi ki, onlar yaranmış imkanlardan yetırincə yararlana və başqa respublikalarla, xüsusən də Ermənistan və Gürcüstanla, ağır rəqabət şəraitində güclü iradə göstərib Azərbaycanın qaz təsərrüfatı və infrastrukturunu inkişaf etdirə bildilər. Bu sahədə kifayət qədər iradə göstərilməsə idi yüksək inkişaf templərinə nail olmaq olmazdı. Çünki mərkəzi Sovet hakimiyyəti Azərbaycanda geniş miqyaslı qazlaşdırma işlərinin aparılmasında maraqlı deyil idi; onların məqsədi yalnız Bakının və bəzi Xəzərsahili bölgələrin qazlaşdırılması, qalan qaz ehtiyatlarını ilə isə Ermənistana və Gürcüstana ötürməkdən ibarət idi. Buna görə Azərbaycanın şəhər və qəsəbələrinin qazlaşdırılması və Respublikanın bölgələrində qaz təsərrüfatının yaradılması və inkişafı o zamankı dövlət və qaz təsərrüfatı xadimlərinin iradəsi və prinsipiallığı sayəsində mümkün olmuşdu. Məsələn, o zaman Orta Asiya respublikalarında qaz ehtiyatlarının olmasına baxmayaraq, onların qaz təsərrüfatları Azərbaycandakı qədər inkişaf etməmişdi. Bu da o deməkdir ki, dövlət və təsərrüfat xadimlərinin iradəsi və məqsədyönlü fəaliyyəti olmasaydı bu sahədə uğurlar əldə etmək olmazdı. Vəsaitin, kadr potensialının və texniki təminatın qıtlığı, eləcə də elmi-texniki bazanın zəyifliyi şəraitində onlar Azərbaycanda böyük qaz layihələrini həyata keçirə bildilər və müstəqillik dövrünün qaz təsərrüfatının əsasını qoydular. Həmin illər ərzində onlar həm də Azərbaycanın Qafqaz regionunda və ümumiyyətlə SSRİ-də qaz sənayesi sahəsində liderliyin təmin edilməsi uğrunda mübarizə apardılar və bu sahədə uğurlar əldə etdilər.